Perseus (Stärebild)
De Perseus ass e Stärebild vum nërdlechem Himmel.

Beschreiwung 
D'Stärebild soll d'Gestalt vum griicheschen Held Perseus duerstellen, deen déi déidlech Medusa meeschter gouf. D'Stäre Mirfak, δ, ε an ζ maachen de Kierper an e Been vum Perseus. D'Stären Algol a ρ-Persei stellen den ofgeschloene Medusekapp duer, deen hien an der Hand hält.

De Perseus ass an eise Breeten deelweis zirkumpolar, d. h., dat ganzt Joer iwwer siichtbar. Besonnesch gutt kann een d'Stärebild am Hierscht observéieren, well hien dann héich iwwer dem Horizont steet.

Duerch d'Stärebild zitt sech d'Mëllechstrooss. 
Am Perseus sinn interessant Observatiounssobjete, wéi den oppene Stärekoup M 34 an dem Duebelstärekoup h an de Chi Persei.

Geschichte 
De Perseus gehéiert zu den 48 klassesche Stärebiller, déi vum Ptolemäus beschriwwe goufen.

Schonn am Mëttelalter haten arabesch Astronomen déi eegenaarteg Verdonklung vum Stär Algol observéiert. Den Numm leet sech aus dem arabeschen al Ras al Ghul of a bedeit "Kapp vum Dämon“.

Himmelsobjeten

Stären 

Den α Persei ass den hellste Stär am Perseus a läit 592 Liichtjoer vun eis ewech. Et ass en Iwwerris mat dem 62fachen Duerchmiesser an der 5000facher Liichtkraaft vun eiser Sonn. 
Den arabeschen Numm Mirfak bedeit „Iëlebou“.

Duebelstären 

Den ε Persei läit op enger Distanz vu 538 Liichtjoer an ass en Duebelstär.

983 Liichtjoer ewech läit e weidert Duebelstäresystem ζ Persei. D'System gehéiert zu enger OB-Associatioun vu Stären, déi och als II Perseus bezeechent ginn. All Membere vun dëser Associatioun sinn extreem liichtkräfteg bloelzeg a wäisselzeg Stäre vun de Spektralklassen O a B.

Verännerlech Stären 

Den Algol (β Persei), den zweethellste Stär am Perseus, verännert seng Hellegkeet reegelméisseg iwwer en Zäitraum vun 2 Deeg an 21 Stonnen. Den Hellegkeetsoffall gëtt duerch e liichtschwaache Begleetstär verursaacht, dee virum hellen Haaptstär laanscht zitt. Den Algol gëtt dem Algoltyp vu bedeckungsverännerleche Stären säin Numm. 
Den Algol representéiert d'A vun der mythologescher Medusa.

De ρ Persei ass e Roude Ris deen 325 Liichtjoer vun eis ewech ass. Seng Hellegkeet verännert sech iwwer en Zäitraum vu ronn 33 bis 40 Deeg.

Messier- an NGC-Objeten 

Den M 34 ass en Oppene Stärekoup op enger Distanz vu 1.400 Liichtjoer.

Déi zwéin Nopeschstärekéip h an Chi Persei kënne scho mat bloussem A als e niwwelege Fleck gesi ginn. Si sinn op enger Distanz vu 7.500 Liichtjoer.

Den M 76, e plantereschen Niwwel, ass den Iwwerrescht vun engem Stär op enger Distanz vu 5.000 Liichtjoer.

Den Oppene Stärekoup Melotte 20 (α Persei-Grupp) ass déi opfällegst Usammlung vu Stären ëm den Haaptstär Mirfak. Änlech wéi d'Hyaden mécht déi Grupp ee Beweegungskoup (kuckt och Stärestroum) an ass en Deel vun enger OB-Associatioun.

Den NGC 1499 ass en Emissiounsniwwel, deem seng Form un den US-Staat Kalifornien erënnert. Hie gëtt dofir och “Kalifornienniwwel” genannt.

Meteorstréim 
Am Perseus läit de Radiant vum Meteorstroum vun de Perseiden, dee säi Maximum ëm den 12. August all Joer erreecht.

Doriwwer eraus existéiert nach e schwaache Meteorstroum, d'September-Perseiden.

Kuckt och

Um Spaweck 
  

 
Stärebiller